Gruppeopgave til Et dukkehjem 2f 2024

I skal i en sammenhængende tekst besvare følgende spørgsmål til værket, Et dukkehjem.

Jeres besvarelse skal afleveres på Lectio d. 30.08.24.

1. Foretag en karakteristik af Helmer og Noras forhold i 1. akt. Hvem er de to, og hvordan opfører de sig over for hinanden?
2. Beskriv Noras udvikling fra 1. akt. til dramaets afslutning.
3. Hvad henviser dramaets titel, Et dukkehjem til? (find citater der omhandler både Noras far og Helmer).
4. Hvorfor forlader Nora egentlig sin mand? Forklar forskellen på det vidunderlige og det vidunderligste.
5. På hvilken måde kan man se, at Et dukkehjem er skrevet i Det moderne gennembrud?
6. Hvorfor er det ifølge artiklen nedenfor stadig relevant at læse Et dukkehjem i dag? Find argumenterne. (husk henvisende fodnoter).

Berlingske

Lørdag d. 31. oktober 2020, kl. 19.14

[](https://www.berlingske.dk/redaktionen/jakob-steen-olsen%22%20%5Co%20%22Se%20Jakob%20Steen%20Olsen%27s%20profil)

[JAKOB STEEN OLSEN](https://www.berlingske.dk/redaktionen/jakob-steen-olsen%22%20%5Co%20%22Se%20Jakob%20Steen%20Olsen%27s%20profil)

[KULTUR](https://www.berlingske.dk/aok/kultur)

# Det kan vi lære af Ibsens Nora: »Nogle gange kan man blive nødt til at gå fra sig selv«

Nogle af teaterhistoriens helt store skikkelser kan ses på de københavnske scener dette efterår. Men hvorfor bliver de ved med at fascinere os? Hvorfor bliver vi ved med igen og igen at vende tilbage til Hamlet, Nora og Faust? Vi spørger nogle af dem, der har forsøgt at lægge arm med teatrets helt store figurer. Ind fra kulissen: Ibsens kvidrende trofæhustru.

Da Henrik Ibsens drama »Et dukkehjem« havde premiere i 1879 på Det Kongelige Teater, var skandalesuccesen til at tage og føle på. Pludselig fik en kvinde i et borgerligt, konventionelt ægteskab, der lignede noget, de fleste nede i parkettet kendte, en egen stemme.

»Jeg elsker dig ikke mere,« sagde hun til sin mand. Han var ikke den mand, hun i blindhed og barnlighed havde bildt sig selv ind, at han var. Hun fulgte forfatterens radikale fordring og forlod mand og børn ved tæppefald. Skrap kost i datidens victorianske og stramt korsetterede København, hvor kvinder stort set blev betragtet som mandens ejendom.

MERETE PRYDS HELLE, FORFATTER

**»Det er så ydmygende at opdage, at man har bildt sig selv noget ind, og at man har levet i en livsdrøm, at man bliver nødt til at forlade den, man var.«**

Vist kan den klassiske Ibsen-stue og samfundskritiske naturalisme virke forældet – klunketidens lukkede rum, som både den ældre Ibsen selv og mange af hans iscenesættere har søgt at frigøre sig fra. Ægteskabets uligheder er heller ikke de samme. Men »Et dukkehjem« har alligevel fået et liv på teatret, som generation på generation har kunnet spejle sig i.

»Jeg kan ikke komme i tanker om andre klassikere før »Et dukkehjem«, der skildrer ægteskabet,« siger instruktøren [**Katrine Wiedemann**](https://www.berlingske.dk/aok/50-aar-teatret-er-katrine-wiedemanns-himmel-og-helvede). Hun prøvede selv kræfter med stykket, da hun [**i 2005 lod Marie-Louise Wille spille rollen som Nora på Betty Nansen Teatret**](https://www.berlingske.dk/sceneanmeldelser/nora-i-vild-galop).

»Det er stadig tæt på os. Vi går ikke så meget op i, om vi får mad på bordet, lever eller dør. Vi er grundlæggende bjærgede. Men vi har stadig brug for at få noget viden om ægteskabet. Man er nemlig aldrig alene i et ægteskab. Man er to mennesker. Og man er altid en del af et samfund, af en kontekst,« siger hun.

Hun har det hele, lidt til og meget mere: Marie Louise Wille i Katrine Widemanns version af Ibsens klassiker, Betty Nansen Teatret, 2005.

Foto: Ulrik Jantzen.

Netop det sidstnævnte faktum bliver man mindet om, når man ser en klassiker, for vi kan ikke rigtigt overskue vores egen tid, siger hun.

»Vi kan ikke se, at vi faktisk er del af en historisk periode. Vi tror, vi er frie, men vi er bundet af vores generation og af økonomiske vilkår. Afstanden til klassikeren gør, at man kan få øje på nogle grundmekanismer,« forklarer hun.

En stabil platform

Det er Anna Balslev enig i. Hun har bearbejdet og iscenesat [**den version af Ibsens klassiker**](https://www.berlingske.dk/kultur/sanselig-et-dukkehjem-er-endnu-en-kongelig-skuespilsucces), som året ud kan ses på Det Kongelige Teater.

»Når et stykke er så gammelt og har overlevet, er det, som om tematikken i det er større end mig. Når vi har arbejdet med »Et dukkehjem«, har jeg haft den følelse, at Ibsen har lavet en ualmindeligt stærk og stabil platform for diskussionen af temaet kærlighed mellem to mennesker og hvor svært, det er at være sig selv i det. Man kan stille sig op på den platform og vælge den brøkdel, der passer til vores tid nu,« siger hun.

FAKTA

**Et dukkehjem**

Urpremiere på Det Kongelige Teater 21. december 1879 med Betty Hennings som Nora og Emil Poulsen som Torvald.

Forestillingen blev en stor publikumssucces, men vakte også voldsom debat.

Ibsen forfattede selv en alternativ slutning, som han håbede, aldrig ville blive spillet – hårdt presset og af frygt for, at tyske teatre bare selv ville lave en anden slutning. I den nye version synker Nora sammen, inden hun når at gå. Længe blev de to versioner opført side om side i Europa og USA.

»Et dukkehjem« hører til en af de hyppigst opførte klassikere. Herhjemme er rollen blev spillet af bl.a. Bodil Ipsen, Ingeborg Brams, Lone Hertz, Stina Ekblad og Marie-Louise Wille.

Stykket er filmatiseret flere gange, bl.a. med Jane Fonda og Claire Bloom.

Stykket blev i 1970erne ofte spillet som et stykke kvindepolitisk frigørelseshistorie. Men der er andet og mere på spil, mener forfatteren [**Merete Pryds Helle**](https://www.berlingske.dk/kultur/merete-pryds-helle-blev-misbrugt-af-en-ekskaereste-han-sagde-nu-skal-jeg), som sidste år udgav romanen [**»Nora«**](https://www.berlingske.dk/boeger/nora-provokerer-stadig-det-gaar-ud-over-kvindens-evne-til-at-faa-boern-hvis), hvor hun digtede videre på fortællingen om verdensdramatikkens mest berømte kvindeskikkelse.

»Ibsen viser ganske vist, hvordan samfundsystemet er styret af mænd, og at kvinder bliver holdt uvidende og fastlåst i nogle roller i hans samtid. Det er naturligvis sandt og relevant historisk, men mange af de kønsproblematikker, der er i stykket, det strukturelle patriarkat, har vi ikke i dag. Men stykket hæver sig op over det, fordi det handler om, at Nora forblænder sig selv. Og vi kan stadig sagtens leve i en livsløgn eller i en illusion. Både mænd og kvinder,« siger hun.

»Hvis man en dag opdager, at alt det, man har forestillet sig om sit liv, og som man har indrettet sine bestræbelser på, er en illusion, bliver man nødt til at gå. Ikke nødvendigvis gå fra den person, man lever med, men gå fra sig selv. Det er så ydmygende at opdage, at man har bildt sig selv noget ind, og at man har levet i en livsdrøm, at man bliver nødt til at forlade den, man var. Man kan blive tvunget til at flytte sig for at blive sig selv. Det er derfor, Nora bliver ved med at være vedkommende,« synes Merete Pryds Helle.